作者:溫庭筠
標題:題翠微寺二十二韻
內容:邠土初成邑，虞賓竟讓王。幹符初得位，天弩夜收鋩。偃息齊三代，優遊念四方。萬靈扶正寢，千嶂抱重岡。幽石歸階陛，喬柯入棟樑。火雲如沃雪，湯殿似含霜。澗籟添仙曲，巖花借禦香。野麋陪獸舞，林鳥逐鵷行。鏡寫三秦色，窗搖八水光。問雲徵楚女，疑粉試何郎。蘭芷承雕輦，杉蘿入畫堂。受朝松露曉，頒朔桂煙涼。嵐濕金鋪外，溪鳴錦幄傍。倚絲憂漢祖，持璧告秦皇。短景催風馭，長星屬羽觴。儲君猶問豎，元老已登床。鶴蓋趨平樂，雞人下建章。龍髯悲滿眼，螭首淚沾裳。疊鼓嚴靈仗，吹笙送夕陽。斷泉辭劍佩，昏日伴旗常。遺廟青蓮在，頹垣碧草芳。無因奏韶濩，流涕對幽篁。